Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 12 Ebrill 2019.

**Presennol**:

Mrs Marian Wyn Jones (Cadeirydd), Dr Tomos Dafydd, Dr Peter Higson, Yr Athro Jerry Hunter, Dr Griff Jones, Dr Karen Jones, Sir Paul Lambert, Mrs Alison Lea-Wilson, Mr Gethin Morgan, Dr Lorrie Murphy, Ms. Ellen Parry Williams, Miss Julie Perkins, Miss Ruth Plant, Yr Athro Gareth Roberts, Yr Athro Jo Rycroft-Malone, Yr Athro Carol Tully, Yr Athro Oliver Turnbull, Yr Athro Graham Upton, Mr Tudur Williams, Ysgrifennydd y Brifysgol, Cyfarwyddwr Adnoddau Dynol a'r Cyfarwyddwr Cyllid.

**Ymddiheuriadau**:

Yr Athro Andrew Edwards, Mr Marc Jones.

**18.69 CROESO**

Fe wnaeth y Cadeirydd groesawu Dr Chris Turner a fydd yn cyflwyno'r Adolygiad Effeithiolrwydd Llywodraethu.

Hefyd diolchodd y Cadeirydd i'r Athro Jo Rycroft-Malone a fydd yn gadael y brifysgol ddiwedd mis Ebrill i ymgymryd â swydd Deon Iechyd a Meddygaeth ym Mhrifysgol Lancaster. Dyma ei chyfarfod olaf o'r Cyngor.

**18.70 MARWOLAETHAU**

Cyfeiriodd y Cadeirydd at farwolaeth ddiweddar **Scarlett Salisbury,** myfyriwr yn yr Ysgol Cerddoriaeth a'r Cyfryngau. Safodd yr aelodau er cof amdani.

**18.71 LLONGYFARCHIADAU**

**Ar dderbyn Cadair Athro er Anrhydedd:**

Yr Athro Terry Hewitt, Ysgol Cyfrifiadureg a Pheirianneg Electronig

**Ar dderbyn swydd Darllenydd:**

Dr Lynne Williams, Ysgol Gwyddorau Iechyd

Dr Andy Smith, Ysgol Gwyddorau Naturiol

**Fe wnaeth y Cadeirydd hefyd longyfarch:**

**Yr Athrawon Claire Wilkinson a Debbie Roberts**, o'r Ysgol Gwyddorau Iechyd, sydd wedi cyrraedd y rhestr fer yng Ngwobrau Merched Cymru 2019, am y Wobr Gwasanaeth i Addysg. Dyma'r tro cyntaf i'r gwobrau hyn gael eu cynnig.

**Yr Athro John Ashton**, Athro Bancio, ar ei benodi i gyngor gweithredol un o'r cymdeithasau academaidd hynaf sy'n gysylltiedig â chyllid yn y DU, sef y British Accounting and Finance Association (BAFA).

**Yr Athro Howard Davis**, Athro Theori a Sefydliadau Cymdeithasol yn yr Ysgol Hanes, Athroniaeth a Gwyddorau Cymdeithas, sydd wedi derbyn cymrodoriaeth o'r Academi Gwyddorau Cymdeithas.

**Yr Athro Nancy Edwards**, Athro mewn Archaeoleg, ar ei phenodi'n Gadeirydd Comisiwn Brenhinol Henebion Cymru - y cadeirydd benywaidd cyntaf ers ei sefydlu 110 o flynyddoedd yn ôl.

**18.72 ADOLYGIAD EFFEITHIOLRWYDD LLYWODRAETHU**

1. Nododd y Cyngor bod Cod Llywodraethu Addysg Uwch diweddaraf CUC yn nodi bod yn rhaid i gyrff llywodraethu gynnal adolygiad o'u heffeithiolrwydd o leiaf bob pedair blynedd. Yn ei gyfarfod ym mis Ebrill 2018, cytunodd y Cyngor y dylid cynnal Adolygiad Effeithiolrwydd Llywodraethu. Penododd y Cyngor Dr Chris Turner, cyn Gofrestrydd Academaidd ac Ysgrifennydd y Brifysgol ym Mhrifysgol Caerdydd, fel ymgynghorydd i gynnal yr adolygiad. Mae'r dull gweithredu a ddefnyddiwyd yn yr adolygiad hwn wedi'i seilio ar God Llywodraethu Addysg Uwch CUC (2018) a'r canllawiau a gynhyrchwyd gan Advance HE. Gwahoddwyd holl aelodau'r Cyngor ac uwch swyddogion i lenwi holiadur a chynhaliwyd trafodaethau yn ystod y cyfnod o fis Hydref 2018 i fis Ionawr 2019 gyda 29 o unigolion. Arsylwyd nifer o gyfarfodydd a gwnaed adolygiad o bapurau'r Cyngor.
2. Diolchodd Dr Chris Turner i'r holl aelodau am eu hymwneud â'r broses hon a chyflwynodd ganfyddiadau ei adolygiad. Nododd y canlynol:

[1] Dim ond ciplun y gall yr adolygiad ei roi ac yn ystod yr adolygiad bu newid yn arweinyddiaeth weithredol y sefydliad ac mae datblygiadau sylweddol wedi digwydd yn ystod y misoedd diwethaf.

[2] Gwnaed gwelliannau ers yr adolygiad diwethaf yn 2013, gan gynnwys gwneud swyddogaethau'n gliriach, sefydlu gweithdrefnau penodi cadarn ar gyfer aelodau'r Cyngor, ac ailsefydlu'r Pwyllgor Strategaeth a Pherfformiad. Mae aelodau newydd a Chadeirydd newydd wedi ehangu persbectif ac mae mwy o ymgysylltiad a chynwysoldeb wedi bod yng nghyfarfodydd y Cyngor.

[3] Mae'r brifysgol yn perfformio'n dda mewn nifer o feysydd, yn enwedig boddhad myfyrwyr, gyda dderbyn gwobr Aur TEF ac adroddiad ardderchog gan yr Asiantaeth Sicrhau Ansawdd. Fodd bynnag, mae recriwtio myfyrwyr yn her fawr ac yn arwain at bryderon yn ymwneud â chynaliadwyedd ariannol.

[4] Y casgliadau cyffredinol oedd bod y Cyngor yn gweithredu yn unol â'i drefniadau cyfansoddiadol ei hun a Chod Ymarfer CUC, a gwelir cydymffurfio da â gofynion rheolaethol; mae aelodaeth y Cyngor yn briodol gyda chydbwysedd da o sgiliau ac arweinyddiaeth gadarnhaol gan y Cadeirydd a chefnogaeth dda gan yr Ysgrifennydd; mae cylch gorchwyl yr is-bwyllgorau yn briodol ac yn gyffredinol maent yn effeithiol wrth ymgymryd â chraffu; mae myfyrwyr yn chwarae rhan lawn a chadarnhaol yn rheolaeth y brifysgol; ac mae rheoli risg yn gynhwysfawr o ran ei sgôp ac yn cael ei weithredu'n effeithiol.

[5] Mae lle i gynyddu effeithiolrwydd y Cyngor, yn enwedig o ran y berthynas â'r Pwyllgor Gweithredu, y Senedd a'r brifysgol yn ehangach. Roedd yr adroddiad yn cynnwys 8 argymhelliad a 9 cadarnhad, lle mae tystiolaeth o gamau gweithredu sydd eisoes wedi'u cynllunio neu ar waith.

1. Roedd y Pwyllgor Enwebiadau a Llywodraethu wedi ystyried pob un o'r argymhellion a chadarnhadau yn fanwl ac roedd Cynllun Gweithredu wedi'i lunio i roi sylw i'r rhain.
2. Yn y drafodaeth a ddilynodd, nodwyd y pwyntiau canlynol:

[1] Mynegwyd pryder, er y gallai'r brifysgol fod yn gweithredu yn unol â'r Siarter a'r Statudau, efallai nad yw hyn o reidrwydd yn arfer llywodraethu gorau (y tu allan i'r sector AU), neu mor ystwyth ag y gallai fod. Awgrymwyd y byddai cael Cyngor llai yn ddymunol, ond gan sicrhau bod myfyrwyr, staff a'r Pwyllgor Gweithredu yn cael eu cynrychioli, a sicrhau mwyafrif lleyg. Mae angen cydbwysedd rhwng amrywiaeth barn a chyflymder gwneud penderfyniadau.

[2] Cytunodd aelodau'r Cyngor y gellid cryfhau'r cysylltiad â'r Senedd, sy'n gyfrifol am fusnes academaidd y brifysgol.

[3] Mae'n hanfodol pennu amcanion clir ar gyfer Is-ganghellor a sicrhau ei fod/bod yn deall y bydd yn atebol am eu cyflawni. Yn ddelfrydol, dylai'r Is-ganghellor a'r Cyngor gydweithio mewn partneriaeth i gyflawni amcanion y sefydliad. Mae angen i'r Cyngor fod yn ddigon cryf i herio'r Pwyllgor Gweithredu a gosod yr agenda, gan gadw'r cydbwysedd priodol rhwng rheolaeth a llywodraethu.

[4] Gellir cael mwy o ystwythder trwy ofyn i is-bwyllgorau gymryd lefelau uwch o awdurdod dirprwyedig a chyfrifoldeb.

[5] Teimlai aelodau'r Cyngor bod y broses wedi bod yn ddefnyddiol ac roeddent yn gobeithio nad digwyddiad unwaith yn unig fyddai hwn, ond dechrau taith o welliant ac adfyfyrio parhaus.

1. Diolchodd y Cyngor i Dr Turner a derbyniodd yr argymhellion yn yr adroddiad. Gofynnwyd i'r aelodau anfon unrhyw sylwadau yn ymwneud â'r cynllun gweithredu at Ysgrifennydd y Brifysgol dros yr ychydig wythnosau nesaf. ***Cytunwyd*** y dylai'r adroddiad a'r cynllun gweithredu gael eu cyhoeddi ochr yn ochr â chofnodion y Cyngor ar ôl eu cwblhau.
2. Ystyriodd y Cyngor lythyr oddi wrth BUCU at Gadeirydd y Cyngor yn mynegi pryder am drefniadau llywodraethu a datblygu strategaeth. Roedd awydd clir i weithio gyda'r Cyngor ar ddiwygio llywodraethu a ***chytunwyd*** i wahodd Gweithgor Llywodraethu BUCU i gyfarfod nesaf y Pwyllgor Enwebiadau a Llywodraethu i ddechrau trafodaethau ynghylch llywodraethu yn y dyfodol.

**18.73 COFNODION**

1. Cadarnhawyd a llofnodwyd cofnodion y cyfarfod a gynhaliwyd 8 Chwefror 2019.
2. Gan gyfeirio at:

[1] **Penodi Is-ganghellor** (Cofnod 18.51); nodwyd bod y dyddiad cau wedi mynd heibio a bod y Pwyllgor Penodi wedi llunio rhestr hir. Trefnwyd cyfarfod i lunio rhestr fer yr wythnos nesaf a rhagwelir y cynhelir cyfweliadau ddechrau mis Mai. Gobeithir y gellir cynnwys staff, myfyrwyr ac aelodau eraill y Cyngor yn y broses asesu.

 [2] **Swyddi Gwag ar y Cyngor** (Cofnod 18.52B [4]); mae dyddiad cau derbyn ceisiadau wedi mynd heibio a chafwyd 4 cais. Bydd y Pwyllgor Enwebiadau a Llywodraethu yn asesu'r rhain ac yn cyfweld ymgeiswyr posib ac yn gwneud argymhelliad i'r Cyngor. Mae'r hysbysebion wedi cael eu hailgyhoeddi a'r dyddiad cau wedi ei ymestyn i 31 Mai ac anogir holl aelodau'r Cyngor i siarad ag ymgeiswyr posib sydd â chymysgedd priodol o sgiliau.

[3] **Rownd Gynllunio** (cofnod 18.54 [3]); cafwyd adroddiad gan yr Is-ganghellor ar ailfywiogi'r broses gynllunio. Mae'r broses yn mynd rhagddi, mae dogfennau wedi'u cynhyrchu, a chynhaliwyd cyfarfodydd gyda Deoniaid a Chyfarwyddwyr. Mae drafft cyntaf cynlluniau strategol ac ariannol i fod i gael ei gyflwyno ddiwedd mis Mai. Nodir canlyniadau'r broses yn y rhagolygon ariannol i'w hystyried yng nghyfarfod y Cyngor ym mis Gorffennaf.

[4] **Coleg Bangor yn Tsieina** (cofnod 18.57); roedd y Dirprwy Is-ganghellor (Addysgu a Dysgu) newydd ddychwelyd o Tsieina a rhoddodd adroddiad ar ei ymweliad. Roedd y prif reswm dros yr ymweliad wedi bod yn llwyddiannus, gan ail-gadarnhau'r berthynas â CSUFT, ac roedd wedi gallu rhoi sylw i nifer o bryderon eraill. Nodwyd bod y brifysgol yn derbyn cyngor gan brifysgolion eraill sy'n gweithredu yn Tsieina ynghylch dychwelyd arian i'r DU. Mater allweddol hefyd yw'r angen i gynyddu nifer y myfyrwyr sy'n trosglwyddo i Fangor ar gyfer y flwyddyn astudio olaf. Er yn broffidiol yn ariannol, mynegwyd pryder y gallai unrhyw faterion yn ymwneud ag ansawdd y ddarpariaeth adlewyrchu'n wael ar enw da Prifysgol Bangor. Gofynnodd y Cyngor am ddiweddariad ar ôl yr adolygiad ailddilysu yn yr hydref.

[5] **Cael Gwared ar Eiddo** (cofnod 18.59D); mynegwyd pryder bod nifer o eiddo yn cael eu marchnata gan Avison Young. Nodwyd eu bod wedi'u penodi oddi ar fframwaith caffael Llywodraeth Cymru, ond eu bod wedi cytuno i weithio gydag asiantau lleol Williams & Goodwin ar gyfer y farchnad leol. Derbyniwyd cynnig am y pris gofynnol llawn eisoes ar gyfer un eiddo ac mae diddordeb wedi bod mewn eiddo arall.

[6] **Strategaeth Ystadau** (cofnod 18.54B); mynegwyd pryder ynghylch cyfeiriad y strategaeth ystadau yn y blynyddoedd diwethaf. Nodwyd bod y broses wedi cael ei hailddechrau ac y bydd y Pwyllgor Gweithredu'n ystyried strategaeth ddrafft ddiwedd mis Ebrill ac, yn dilyn ymgynghoriad, bydd yn cael ei hystyried gan y Cyngor ym mis Gorffennaf. Roedd penodi Cyfarwyddwr Ystadau newydd ar y gweill hefyd ac mae staff yn yr adran wedi bod yn rhan o lunio gofynion y swydd a'r broses benodi.

1. Darparwyd cofnod gweithredu yn nodi cynnydd ar yr holl gamau gweithredu sydd heb eu cyflawni yn y Cyngor. Nododd y Cyngor gynnydd a chamau gweithredu a gwblhawyd.

**18.74 MATERION YR IS-GANGHELLOR**

Tynnodd yr Is-ganghellor sylw'r Cyngor at nifer o faterion.

[1] Wrth edrych yn ôl ar ei dri mis cyntaf yn y swydd, nododd yr Is-ganghellor Dros Dro y gwaith enfawr sy'n cael ei wneud ar draws y brifysgol, gan gynnwys y Pwyllgor Gweithredu, Undeb y Myfyrwyr, a staff ar draws Colegau academaidd a Gwasanaethau Proffesiynol. Mae yna densiynau o hyd yn y brifysgol a bydd newid mewn diwylliant yn cymryd amser, ond mae staff yn cydweithio i gyflawni newid. Ni fu'n hawdd gwneud penderfyniadau anodd a hysbysu staff am newidiadau a fydd yn effeithio arnynt yn bersonol. Mae'r tîm yn obeithiol y bydd diwylliant mwy cadarnhaol yn dod i'r amlwg erbyn diwedd mis Mai. Mae rhywfaint o dystiolaeth bod recriwtio yn dod yn fwy cadarnhaol ac mae ymrwymiad gan staff ar draws y brifysgol i gefnogi hyn.

[2] Yn dilyn ymweliad dilynol i ailasesu ein polisi presenoldeb a'n gweithdrefnau o ganlyniad i anghysondebau a nodwyd ar ymweliad cynharach, mae'r UKVI yn awr yn fodlon ein bod yn cydymffurfio'n llawn â'n dyletswyddau fel noddwr. Diolchodd yr Is-ganghellor i'r holl staff a weithiodd yn galed i sicrhau'r canlyniad cadarnhaol hwn.

[3] Mae cyfathrebu'n gwella; mae bwletin staff wedi'i sefydlu ac mae cylchlythyr i fyfyrwyr i adlewyrchu hyn yn cael ei ddatblygu.

[4] Daeth i'r amlwg yn ystod y dyddiau diwethaf bod y brifysgol wedi methu Prawf Cyfamod sy'n ymwneud â'r benthyciad ar y Ganolfan Datblygu Rheolaeth (MDC) gan Barclays. Mae pwynt technegol yn ymwneud â newid a wnaed gan KPMG ynglŷn â sut mae ffioedd Meistr yn cael eu cofnodi wedi sbarduno ymateb gan Barclays. Nid oes goblygiadau i unrhyw gyfamod arall os byddwn yn datrys hyn ac mae'r Cyfarwyddwr Cyllid ar drywydd darpariaeth amgen gan Santander. Nododd y Cyngor drosglwyddo'r benthyciad a dirprwyodd awdurdod i'r Pwyllgor Gweithredu gymeradwyo'r telerau terfynol sy'n gysylltiedig â'r benthyciad.

[5] Bydd Cyfarwyddwr Artistig Pontio, Elen ap Robert, yn gadael y brifysgol ym mis Awst. Ceisir rhywun yn ei lle ac mae trafodaethau'n parhau ynghylch natur y swydd. Diolchodd y Cadeirydd i Elen am lywio rhaglen artistig uchelgeisiol dros saith mlynedd, er gwaethaf yr heriau cysylltiedig â'r adeilad, a diolchodd iddi am roi Pontio ar seiliau mor gadarn.

**18.75 ADRODDIAD Y PWYLLGOR GWEITHREDU**

Cymeradwywyd yr Adroddiad ar gyfarfodydd y Pwyllgor Gweithredu a gynhaliwyd rhwng Chwefror ac Ebrill 2019 (ynghlwm fel Atodiad I i gopi swyddogol y cofnodion hyn). Nodwyd y canlynol:

[1] **Pensiynau USS**; nodwyd bod y brifysgol wedi ymateb i'r ymgynghoriad diweddar. Nid ydym wedi cael ymateb gan Ymddiriedolwr yr USS eto.

[2] **Cynllun Ffioedd a Mynediad**; nodwyd bod y cynllun wedi cael ei gyflwyno i HEFCW yn dilyn cymeradwyaeth gan y Pwyllgor Gweithredu a chan y Pwyllgor Cyllid ac Adnoddau a chymeradwyaeth derfynol gan y Cadeirydd.

[3] **REF Treigl**; nodwyd cynnydd hyd yn hyn wrth baratoi at REF2021. Mae'r brifysgol yn datblygu Cod Ymarfer ar gyfer y REF nesaf gan gynnwys y ffordd rydym yn cynnwys staff sydd wedi gadael y sefydliad. Mae'r Pwyllgor Gweithredu wedi cytuno mewn egwyddor i gyflwyno allbynnau ac astudiaethau achos effaith yn achos y staff hynny sy'n cymryd diswyddiad gwirfoddol, ond nid yn achos y rhai a ddiswyddwyd yn orfodol.

Y pryder mwyaf am berfformiad y brifysgol yn REF2021 yw cynnydd gydag astudiaethau achos effaith. Mae angen adnoddau ychwanegol i gynhyrchu effaith, i gasglu tystiolaeth o effaith, ac i gefnogi ysgrifennu astudiaethau achos.

[4] **Sefydliad Confucius**; yn dilyn argymhelliad gan y Pwyllgor Gweithredu, cytunwyd bod Sefydliad Confucius yn symud i'r Ysgol Ieithoedd, Llenyddiaethau ac Ieithyddiaeth, yng Ngholeg y Celfyddydau, Dyniaethau a Busnes. Bydd hyn yn caniatáu prif ffrydio'r gweithgaredd academaidd.

Trafodwyd eitemau eraill o fusnes y Pwyllgor Gweithredu o dan eitemau agenda eraill.

**18.76 NEWYDDION DIWEDDARAF UNDEB Y MYFYRYWR**

1. Derbyniodd y Cyngor wybodaeth ddiweddaraf ar weithgareddau, ymgyrchoedd a digwyddiadau Undeb y Myfyrwyr, gan gynnwys: llwyddiant diweddar wrth gael eu rhoi ar y rhestr fer ar gyfer gwobrau Clybiau a Chymdeithasau Gorau, a Rhoi yn Ôl, yng Ngwobrau WhatUni; yr etholiadau llwyddiannus i ddewis Swyddogion Sabothol; ennill Varsity bum gwaith yn olynol; sefydlu 9 project gwirfoddoli newydd; wythnos lwyddiannus Cynrychiolwyr Cyrsiau; rhan amlwg UMCB yn ymgyrchu dros ddarpariaeth cyfrwng Cymraeg mewn gwasanaethau iechyd meddwl; a chynyddu llais myfyrwyr Cymraeg eu hiaith.
2. Diolchwyd i'r Llywydd, Ruth Plant, a Llywydd UMCB, Gethin Morgan, am eu cyfraniad pwysig a gwerthfawr i'r Cyngor yn ystod eu cyfnod yn eu swyddi.

**18.77 CEFNOGAETH IECHYD MEDDWL I STAFF A MYFYRWYR**

1. Yng nghyfarfod y Pwyllgor Cyllid ac Adnoddau ym mis Ionawr, cafwyd trafodaeth ar y sialensiau sy'n gysylltiedig â darparu cymorth iechyd meddwl. Ystyriodd y Cyngor bapur yn dangos sut mae'r brifysgol yn cefnogi iechyd meddwl myfyrwyr a staff. Nodwyd y pwyntiau canlynol:

[1] Mae iechyd meddwl myfyrwyr yn faes sy'n peri pryder yn genedlaethol ac mae Prifysgol Bangor yn ymwneud yn amlwg â'r mater hwn. Mae nifer y myfyrwyr sy'n ceisio cymorth wedi cynyddu'n raddol yn ystod y flwyddyn ddiwethaf. Caiff ei fonitro'n rheolaidd ac mae adroddiad gan y Cyfarwyddwr Gwasanaethau Myfyrwyr yn cael ei gyflwyno i'r Senedd yn flynyddol.

[2] Mae'r brifysgol yn elwa o berthynas agos iawn â Bwrdd Iechyd Prifysgol Betsi Cadwaladr. Gwnaed trefniadau i fyfyrwyr sy'n derbyn cymorth gartref i drosglwyddo'r gefnogaeth honno i Fangor.

[3] Mae staff Gwasanaethau Myfyrwyr yn gweithio'n agos gyda thiwtoriaid myfyrwyr, neuaddau ac UyM i gydlynu'r gefnogaeth sydd ar gael i fyfyrwyr. Mae nifer y myfyrwyr sy'n ceisio cymorth wedi bod yn cynyddu o flwyddyn i flwyddyn, gan gynnwys y rheini â phryderon iechyd meddwl nad ydynt wedi cael diagnosis. Mae'n gadarnhaol bod myfyrwyr yn dod ymlaen i geisio cymorth ond mae hyn yn rhoi mwy o straen ar y gwasanaethau sydd ar gael.

[4] Mae yna risgiau sylweddol yn gysylltiedig â pheidio ag adnabod neu roi sylw i fyfyrwyr y mae angen cymorth arnynt ac mae hynny wedi dod i'r amlwg mewn prifysgolion eraill. Gall myfyrwyr ddatgan eu hangen am gymorth ymlaen llaw (yn ystod proses UCAS) a thynnir sylw at y gefnogaeth sydd ar gael yn ystod sgyrsiau cynefino. Mae rhaglen gadarn o gymorth ar gael i fyfyrwyr sy'n dweud bod arnynt angen cymorth.

[5] Yn ddiweddar, penododd y brifysgol gwnselydd sy'n siarad Cymraeg ac mae'n gweithio'n agos gydag Undeb y Myfyrwyr i nodi pryderon penodol sy'n ymwneud â myfyrwyr sy'n siarad Cymraeg. Mae'r Gwasanaeth Cwnsela hefyd yn cydweithio ag Undeb y Myfyrwyr i gefnogi gweithgareddau lles meddyliol dan arweiniad cyfoedion, gan gynnwys y Wal Fawr Wen.

1. Roedd y Cyngor yn falch o gael sicrwydd am y cymorth sydd ar gael i fyfyrwyr, ac roedd yn arbennig o falch o nodi datblygiad Strategaeth Iechyd Meddwl dan arweiniad myfyrwyr.

**18.78 SICRHAU CYNALIADWYEDD ARIANNOL**

1. Yng nghyfarfod y Cyngor ar 30 Tachwedd 2018, bu'r Cyngor yn ystyried ac yn cymeradwyo'n ffurfiol gyfres o gynlluniau ar gyfer ailstrwythuro'r Maes Academaidd a rhai Gwasanaethau Proffesiynol er mwyn gwneud yr arbedion angenrheidiol. Roedd y cynlluniau hynny'n destun ymgynghoriad ystyrlon gydag Undebau Llafur cydnabyddedig y brifysgol (dan S188 TULRCA 1992) a staff a myfyrwyr, a gallent newid o ganlyniad i'r ymgynghori.
2. Cyflwynodd yr Is-ganghellor bapur yn rhoi'r wybodaeth ddiweddaraf ar gynnydd gyda sicrhau cynaliadwyedd ariannol ers cyfarfod diwethaf y Cyngor. Nodwyd y pwyntiau canlynol:

[1] Ar ôl nifer o estyniadau, daeth yr ymgynghoriad ffurfiol i ben ar 8 Chwefror 2019. Derbyniodd y brifysgol gyfanswm o 312 o ymatebion ffurfiol i'r ymgynghoriad. Ystyriodd y Cyngor ddadansoddiad manwl o nifer yr ymatebion i bob achos busnes dros newid. Daeth bron i ddwy ran o dair o'r ymatebion gan staff ac roedd yr ymatebion eraill gan randdeiliaid allanol neu fe'u cyflwynwyd yn ddienw.

 [2] Yn dilyn yr ymgynghoriad, dadansoddodd ac ystyriodd y Deoniaid a'r Cyfarwyddwyr Gwasanaethau Proffesiynol perthnasol yr ymatebion a dderbyniwyd yn ofalus er mwyn nodi'r themâu allweddol sy'n codi o'r sylwadau. Datblygwyd ffurflen ar gyfer cofnodi sylwadau i'r ymatebion a'r argymhellion i'r ymgynghoriad. Yna ystyriwyd yr ymatebion, ynghyd ag Asesiadau Effaith ar Gydraddoldeb diwygiedig, gan grŵp craffu dan gadeiryddiaeth Dirprwy Is-ganghellor. Roedd y grŵp hwn yn cynnwys cynrychiolwyr o Undeb y Myfyrwyr, yn ogystal â chynrychiolwyr o Gyllid, Cynllunio, Adnoddau Dynol a Chanolfan Bedwyr. Swyddogaeth y grwpiau hyn oedd sicrhau bod yr holl oblygiadau ariannol, cynllunio, cydraddoldeb, iaith Gymraeg a phrofiad myfyrwyr perthnasol wedi cael eu harchwilio a'u trafod yn llawn. Cynhaliwyd cyfarfod ar wahân i aelodau'r Cyngor ar 1 Ebrill 2019 i dderbyn adroddiad gan bob un o'r grwpiau craffu, i ystyried trosolwg o'r sefyllfa ac i nodi unrhyw faterion pellach neu ganlyniadau anfwriadol y mae angen i'r Pwyllgor Gweithredu eu hystyried cyn y gwneir penderfyniadau terfynol . Cafwyd sylwadau pellach hefyd gan yr Undebau Llafur.

[3] Mae ymatebion terfynol ac argymhellion y Deoniaid a'r Cyfarwyddwyr, yn ogystal â barn y grwpiau craffu, aelodau'r Cyngor ac Undebau Llafur, ynghyd ag Asesiadau Effaith Cydraddoldeb manwl, naill ai wedi'u cyflwyno i'r Pwyllgor Gweithredu ar gyfer penderfyniadau terfynol, neu ar fin cael eu cyflwyno iddo. Mae'r Pwyllgor Gweithredu hefyd wedi gweld yr holl ymatebion unigol a gyflwynwyd yn ystod y cyfnod ymgynghori. Sicrhawyd y Pwyllgor Gweithredu o'r ddogfennaeth bod ymgynghoriad ystyrlon wedi'i gynnal.

[4] Mae'r Pwyllgor Gweithredu wedi gwneud penderfyniadau ynghylch yr achosion busnes ar gyfer RIIO, Llywodraethu a Chydymffurfiaeth, a'r Ysgolion Addysg a Datblygiad Dynol, Gwyddorau Meddygol, Gwyddorau Iechyd, a Gwyddorau Chwaraeon, Iechyd ac Ymarfer. Bydd rhywfaint o effaith ar staff yn y meysydd hynny ac mae'r manylion yn cael eu rhannu gyda'r staff hynny. Nid oes unrhyw golledion staff pellach y tu hwnt i'r rhai y cytunwyd arnynt eisoes ar sail wirfoddol yn SHES ac RIIO ac nid oes unrhyw niwed i ddarpariaeth cyfrwng Cymraeg gyfredol SHES.

[5] Yn dilyn yr ymgynghoriad ac ar ôl ystyried yr ymatebion a gyflwynwyd yn ofalus, mae'r Pwyllgor Gweithredu wedi gwneud y penderfyniad anodd i ddod â graddau Cemeg i ben. Mae hyn yn golygu na fydd unrhyw fyfyrwyr newydd yn cael eu cofrestru ar raglenni Cemeg ar gyfer blwyddyn academaidd 2019/20. Fodd bynnag, mae myfyrwyr presennol wedi cael sicrwydd y byddant yn gallu cwblhau eu hastudiaethau ac y byddant yn graddio gyda'r radd y maent wedi eu cofrestru arni ar hyn o bryd. Mae'r brifysgol yn gweithio gyda chyllidwyr allanol, partneriaid project a chwmnïau i gwblhau projectau ymchwil ac ysgoloriaethau, a bydd hefyd yn parhau i weithio'n agos gydag Undebau Llafur a staff i liniaru'r effaith ar staff a myfyrwyr.

[6] Nodwyd bod 17 cais am Ddiswyddo Gwirfoddol wedi eu cymeradwyo hyd yma - a bod nifer o geisiadau eraill o dan ystyriaeth. Bydd y 17 cais a gymeradwywyd ar gyfer diswyddo gwirfoddol yn sicrhau arbedion cyflog cynaliadwy o tua £745,000 y flwyddyn. Mae'r Cynllun Diswyddo Gwirfoddol yn dal yn agored i bob aelod staff. Mae'r costau DG hyd yma wedi cael eu cynnwys o fewn rhagolygon cyflogau a, chyn belled ag y bo hynny'n bosib, y bwriad yw y bydd unrhyw gostau pellach yn deillio o DG yn cael eu cynnwys yng nghyllideb eleni hefyd.

[7] Mae tua 35-40 o staff yn parhau i fod mewn perygl o gael eu diswyddo. Gobeithir y bydd mwyafrif y swyddi a gollir yn digwydd ar sail wirfoddol ac y bydd nifer unrhyw ddiswyddiadau gorfodol cyn ised â phosibl.

[8] Mae hyder cynyddol y bydd blwyddyn gyfredol 2018/19 yn pasio'r prawf cyfamod fis Gorffennaf eleni, ond mae risg sylweddol o hyd o dorri'r prawf cyfamod ar ddiwedd 2019/20 pe bai unrhyw rai o'r risgiau hysbys yn cael eu gwireddu'n llawn, sef gostyngiad mewn incwm ffioedd, setliad cyflog a chostau pensiwn uwch a sialensiau i ffrwyno costau heblaw cyflogau. O gofio hyn, mae'r Pwyllgor Gweithredu wedi derbyn diweddariad ariannol ym mhob un o'i gyfarfodydd ac wedi cymryd camau i nodi arbedion pellach a chyfleoedd i gynhyrchu incwm.

[9] Mae'r holl staff, myfyrwyr a rhanddeiliaid perthnasol wedi cael eu hysbysu'n brydlon am yr holl benderfyniadau a wnaed gan y Pwyllgor Gweithredu ac fe'u cyflawnwyd yn unol â Pholisi Rheoli Newid y brifysgol. Trefnwyd cyfarfodydd ymgynghori unigol ac mae'r brifysgol wedi cyhoeddi llythyr adran 188 ychwanegol ynglŷn â methodoleg dethol. Dan Statud XX, Pwyllgor Diswyddo'r Cyngor yw'r corff sydd â'r dasg o wneud argymhellion i'r Cyngor ynghylch pa swyddi y dylid eu diddymu o'r gweithlu. Gwnaed nifer o argymhellion yn y Pwyllgor Diswyddo fore heddiw. Ymgynghorir â'r Senedd cyn y gwneir neu y gweithredir unrhyw argymhellion terfynol yn ymwneud â staff academaidd.

1. Nododd y Cyngor y risgiau sy'n gysylltiedig â diddymu rhaglenni fesul cam dros 3 blynedd. Nodwyd bod y Deon a Phennaeth yr Ysgol yn datblygu cynllun gyda staff i sicrhau dilyniant drwy'r cyfnod o ddod â dysgu i ben, ond efallai y bydd angen gwneud rhai penodiadau rhan-amser i gyflawni rhai elfennau o addysgu.
2. Roedd y Cyngor yn falch o nodi'r cynnydd hyd yma, a diolchwyd i'r staff am eu hymdrechion enfawr yn ystod y cyfnod hwn, yn enwedig yr ymdrech i gefnogi unigolion. Nododd Cadeirydd y Pwyllgor Diswyddo hefyd fod y Pwyllgor wedi cael sicrwydd bod staff wedi cael eu cefnogi drwy gyfnod a oedd yn gyfnod llawn straen i rai unigolion.

**18.79 DANGOSYDDION PERFFORMIAD ALLWEDDOL**

1. **Recriwtio Myfyrwyr**; Nododd y Cyngor:

[1] Mae ceisiadau israddedig Cartref / UE 16% yn is nag ar yr un adeg y llynedd ac mae derbyniadau pendant 5% yn uwch na'r llynedd, yn dilyn ymdrech wirioneddol eleni i droi ceisiadau'n dderbyniadau pendant. Mae nifer y derbyniadau pendant yn addawol, er ar hyn o bryd yn y cylch mae'n anodd gwybod a fydd y rhain yn cael eu trosi'n fyfyrwyr yn cofrestru. Mae ceisiadau ôl-raddedig Cartref/UE yn gymharol sefydlog.

[2] Mae ceisiadau tramor yn uwch nag yr un cyfnod y llynedd (Israddedig 14%, Ôl-radd 5%). Gwelwyd cynnydd yn y cynigion a wnaed o ganlyniad i gyflymu'r broses o ddelio â cheisiadau, ond mae nifer y derbyniadau pendant yn debyg i'r llynedd.

[3] Mae'r model ariannol presennol yn rhagdybio y bydd recriwtio myfyrwyr ym mis Medi yn debyg i'r llynedd. Mae'r tueddiadau presennol yn dangos amrywiad sylweddol yn ôl Coleg ac Ysgol, a math y darpar fyfyrwyr, ac mae'n anodd rhoi sicrwydd yn ystod y cyfnod cynnar hwn o'r cylch a fydd y targed hwn yn cael ei gyrraedd ai peidio. Yn y Pwyllgor Strategaeth a Pherfformiad, cytunwyd y dylai'r Pwyllgor Gweithredu neilltuo rhywfaint o amser i feddwl ynghylch datblygu cynllun wrth gefn ar gyfer y flwyddyn nesaf, rhag ofn na chaiff y targedau recriwtio eu cyrraedd.

[4] Recriwtio myfyrwyr yw'r flaenoriaeth uchaf i'r Pwyllgor Gweithredu. Mae gwaith ar y gweill i leihau'r amser mae'n ei gymryd i ddelio â cheisiadau. Mae myfyrwyr wedi bod yn rhan o'r broses trwy ymweld ag ysgolion, gwella cyfryngau cymdeithasol trwy ailgyflwyno'r cynllun llysgenhadon digidol, creu interniaethau, llysgenhadon rhyngwladol gwirfoddol, a chyflwyno neges gadarnhaol am y brifysgol.

[5] Mae atebolrwydd ar draws yr holl Ysgolion wedi gwella trwy gyfarfodydd misol y Grŵp Tasg Recriwtio a Derbyn, sefydlu grŵp cyfryngau cymdeithasol a grŵp estyn allan i ysgolion gyda'r nod o gynnig ymweliad â phob ysgol uwchradd yng Ngogledd Cymru i bob grŵp pwnc.

1. **Metrigau Ariannol**; Cafodd y Metrigau Ariannol eu darparu er gwybodaeth ond fe'u trafodwyd yn fanylach yn yr adroddiad gan y Pwyllgor Cyllid ac Adnoddau. Roedd perfformiad Chwarter 2 Colegau academaidd yn unol â'r gyllideb yn fras, ond roedd Gwasanaethau Proffesiynol yn dangos amrywiad anffafriol. Cynhaliwyd cyfarfodydd craffu gyda'r holl Ddeoniaid a Chyfarwyddwyr Gwasanaeth Proffesiynol i drafod amrywiant yn y gyllideb.
2. **Grantiau a Chontractau Ymchwil**; Cyflwynodd Yr Athro Rycroft-Malone adroddiad mwy ystyrlon yn cyflwyno perfformiad ymchwil yn unol â'r ffordd y cyflwynir data i'r Senedd. Nodwyd ei bod yn anodd cymharu fesul blwyddyn gan y gall cyllid fod yn anwastad, felly cyflwynwyd tueddiadau dros nifer o flynyddoedd. Roedd yr adroddiad yn crynhoi incwm grant ymchwil yn ôl Coleg, Ysgol, cyllidwyr a gweithgaredd. Nodwyd y pwyntiau canlynol:

[1] Mae tueddiadau diweddar yn awgrymu gostyngiad cyffredinol mewn incwm drwodd a thro, ond tynnwyd sylw at gryfderau yng Ngholeg Gwyddorau'r Amgylchedd a Pheirianneg a'r Coleg Gwyddorau Dynol.

[2] Mae symudiad i ffwrdd oddi wrth gronfeydd strwythurol at ffynonellau cyllid eraill ond nid yw'r rhain yn gwneud iawn am y diffyg yn llawn.

[3] Daw'r cyfraniad mwyaf i Gostau Economaidd Llawn oddi wrth y Cynghorau Ymchwil a chyllid NIHR.

[4] Mae cyfraddau llwyddiant yn debyg i gyfartaledd y sector, sef 10-20%.

[5] Defnyddir y data hyn i fwydo i mewn i'r cylch cynllunio a datblygu'r model cyfrannu. Mae gwaith pellach ar y gweill i gyflwyno'r data gyda meincnodau perthnasol i ddeall ein dirywiad yng nghyd-destun y sector AU.

**18.80 GWYBODAETH DDIWEDDARAF AM CABAN**

1. Yn ei gyfarfod diwethaf gofynnodd y Cyngor am wybodaeth ddiweddaraf am CaBan a chytunwyd bod angen trafodaeth fwy strategol am ddyfodol tymor hwy hyfforddiant athrawon ledled Gogledd Cymru. Ystyriodd y Cyngor bapur yn rhoi trosolwg o'r sefyllfa bresennol gyda'r project. Nodwyd y pwyntiau canlynol:

[1] Ym mis Mawrth ail-ymwelwyd â CaBan gan bwyllgor achredu'r CGA dan gadeiryddiaeth Yr Athro John Furlong. Roedd yr ymweliad yn cynnwys archwiliad manwl o'r cynnydd a wnaed tuag at gyflawni'r ugain amod achredu. Cyflawnwyd pob un o'r ugain amod, ac felly mae CaBan bellach wedi'i achredu i gyflwyno Addysg Gychwynnol Athrawon (BA Cynradd, TAR Cynradd ac Uwchradd) ar draws Gogledd Cymru. Roedd ychydig o fân argymhellion sydd wedi'u hymgorffori'n gynllun gweithredu ar gyfer y misoedd yn arwain at y rhaglenni cyntaf sy'n dechrau ym mis Medi 2019.

[2] Mae penodi Jeremy Griffiths fel Cyfarwyddwr Gweithredol CaBan wedi galluogi cyfathrebu a dealltwriaeth agosach rhwng prifysgolion Caer a Bangor ar lefel weithredol. Mae Jeremy yn brifathro llwyddiannus a phrofiadol sydd wedi dal nifer o swyddi arweinyddiaeth a strategol uwch mewn addysg yng Nghymru. Bydd cael un arweinydd yn gweithio ar draws y ddau safle yn sicrhau bod y cydweithio da a gafwyd eisoes yn cryfhau ymhellach.

[3] Mae'r ddau sefydliad yn gweithio'n galed ar recriwtio, yn erbyn tuedd o ostyngiad yn genedlaethol. Datblygwyd ymgyrch farchnata, sy'n cynnwys hysbysebu ar y radio a chyfryngau cymdeithasol. Mae'r ffigurau recriwtio cyfredol o'u cymharu â'r un adeg y llynedd yn awgrymu bod ceisiadau TAR uwchradd yn debyg, ond mae ceisiadau cynradd yn dal i fod tua 20% yn is na'r un adeg y llynedd yn achos Bangor. Mae Caer yn cael trafferthion i recriwtio, yn enwedig i'r rhaglen BA cynradd tair blynedd a'r rhaglen TAR Cynradd. Ar hyn o bryd, ein dealltwriaeth yw nad yw Caer bellach yn bwriadu agor cyfleuster yn Llandudno, neu yn rhywle arall yng Ngogledd Cymru.

1. Roedd y Cyngor yn falch o nodi'r wybodaeth ddiweddaraf am gynnydd.
	1. **BARGEN TWF GOGLEDD CYMRU**
2. Ystyriodd y Cyngor bapur yn rhoi trosolwg ac adroddiad cynnydd ar ymwneud Prifysgol Bangor â Bargen Twf Gogledd Cymru. Nodwyd y pwyntiau canlynol:

[1] Mae Bargen Twf Gogledd Cymru (BTGC) yn cyfateb yn rhanbarthol i'r Bargeinion Dinesig y mae Abertawe a Chaerdydd wedi'u derbyn. Mae'n gynllun cyfalaf yn unig i ysgogi cynhyrchiant a ffyniant rhanbarthol, ac felly'n anelu at drawsnewid y rhanbarth. Cyllidir BTGC ar y cyd gan Lywodraeth y Deyrnas Unedig (San Steffan) a Llywodraeth Cymru. Mae'r ddau barti wedi cytuno i gyfrannu £120M yr un. Mae'r budd i'r brifysgol o bosibl yn fuddsoddiad o £27M. Mae cyllid y Fargen Twf yn gyd-fuddsoddiad mewn cyfleusterau ymchwil, lle ar gyfer ymgysylltu â busnesau ac isadeiledd cysylltiedig ar Safle Gwyddorau Ffordd Deiniol ac yn M-SParc.

[2] Yn wreiddiol roedd gan Fangor bedwar project yn y Pecyn Bargen Twf. Y Ganolfan Biotechnoleg Amgylcheddol (CEB) (£3 miliwn); Y Ganolfan Prosesu Signal Digidol (DSP) (£3 miliwn); Y Ganolfan o Ragoriaeth Ynni Niwclear (NECoE) (£18 miliwn); Y Ganolfan Ardystio a Gwerthuso Diwydiannol Uwch (ICE) (£3 miliwn). Ar sail cyngor diweddar mae NECoE ac ICE bellach wedi'u huno (i roi cyfanswm o £21 miliwn). Dewiswyd y projectau yn y lle cyntaf oherwydd eu bod yn feysydd rhagoriaeth ymchwil gymhwysol gyda chysylltiadau marchnad cryf a'r potensial i gyfrannu at y twf mewn sectorau penodol.

[3] Ar hyn o bryd, yr amserlen yw i gytundeb Penawdau Telerau gael ei lofnodi erbyn diwedd Gorffennaf 2019. Yna, bydd angen i ni ddilyn 'Model Busnes 5 Achos' Llyfr Gwyrdd Gwasanaethau Sifil y DU i gynhyrchu'r Cynllun Busnes ar gyfer pob project. Bwriad y dull hwn o gyflwyno cynllun busnes yw sicrhau bod her gadarn i bob agwedd ar gynnig ac mae angen sawl mis o waith i'w gwblhau. Oherwydd bod dosbarthiad taliadau cyllid cyfalaf noddwyr yn erbyn gwariant cyfalaf wedi'i sgiwio, mae'n debygol mai dim ond gofynion i dalu llog yn unig fydd yn gysylltiedig â rhai projectau. Nid oes angen ad-dalu'r swm cyfalaf a bydd amseriad a maint taliadau llog yn dibynnu ar broffil gwariant yn erbyn grant dros amser.

[4] Mae gohebiaeth ddiweddar yn awgrymu nad oedd y projectau AU ac AB wedi'u blaenoriaethu. Mynegwyd pryder nad oedd y broses hon wedi bod yn dryloyw a threfnwyd cyfarfod brynhawn heddiw lle mae'r ddwy brifysgol yng Ngogledd Cymru a'r colegau AB wedi herio hyn ac wedi gofyn am gyfle i adolygu'r broses gwneud penderfyniadau.

1. Nododd y Cyngor y cynnydd hyd yma. Nododd y Cadeirydd fod angen strategaeth well ar gyfer ymgysylltu â'r cyngor lleol a gwleidyddion a'i bod wedi gofyn i'r Is-ganghellor ddatblygu strategaeth rhanddeiliaid strategol.

**18.82 CYNLLUN GWEITHREDU AC ADRODDIAD CYDRADDOLDEB**

1. Cyflwynodd y Dirprwy Is-ganghellor (Cyfrwng Cymraeg ac Ymwneud â'r Gymuned) Adroddiad a Chynllun Gweithredu Cydraddoldeb blynyddol y brifysgol i'r Cyngor. Nodwyd y canlynol:

[1] Mae'r Cynllun Cydraddoldeb Strategol yn ymwneud â'r cyfnod 2016 tan 2020. Yn erbyn hynny, mae'r brifysgol wedi cynhyrchu Cynllun Gweithredu Cydraddoldeb, a gaiff ei ddiweddaru'n flynyddol, ac sy'n ymdrin â'r cyfnod o Ebrill 2018 tan Fawrth 2019.

[2] Mae Cod Llywodraethu Addysg Uwch CUC yn datgan ei bod yn ofynnol yn ôl y gyfraith i sefydliadau Addysg Uwch gydymffurfio â deddfwriaeth eang ar gydraddoldeb ac amrywiaeth, ac mae cyrff llywodraethu'n gyfrifol yn gyfreithiol am sicrhau bod eu sefydliad yn cydymffurfio â'r gofynion.

[3] Mae'r brifysgol yn parhau i groesawu a gwerthfawrogi amrywiaeth ein staff a'n myfyrwyr ac yn ymdrechu i ddarparu amgylchedd diogel, croesawgar a chynhwysol. Mae'r prif lwyddiannau a gafwyd yn ystod y flwyddyn ddiwethaf yn cynnwys derbyn gwobr Efydd Athena SWAN ym mis Ebrill 2018; lansio rhwydwaith yr Hyrwyddwyr Cydraddoldeb; datblygu polisi a chanllawiau polisi cysylltiedig i gefnogi staff Traws; gwreiddio'r Asesiadau Effaith Cydraddoldeb ymhellach i ddatblygu polisi a rheoli prosesau newid yn y brifysgol.

[4] Mae 6.9% o staff Prifysgol Bangor wedi datgan bod ganddynt anabledd. Mae hyn yn gynnydd bychan ar y llynedd ac yn cymharu â 4.7% o staff sy'n gweithio mewn sefydliadau addysg uwch ledled y DU a 5.3% yng Nghymru.

[5] Mae 5.4% o staff yn datgan eu bod yn BME, o'i gymharu â 4.1% yng Nghymru a 9.4% yn y DU.

1. Nododd y Cyngor yr adroddiad a chymeradwyo dull y sefydliad o ymdrin â chydraddoldeb ac amrywiaeth a'i ddangosyddion mesur perfformiad y cytunwyd arnynt. Roedd y Cyngor yn falch o nodi ein bod, mewn nifer o achosion, yn perfformio'n well na'r sector.

**18.84 ADRODDIAD AR Y BWLCH CYFLOG RHWNG Y RHYWIAU**

1. Cyflwynodd y Cyfarwyddwr Adnoddau Dynol adroddiad cyntaf y brifysgol ar y Bwlch Cyflog Rhwng y Rhywiau i'r Cyngor. Nodwyd y canlynol:

[1] Nid yw gofynion adrodd ar Fwlch Cyflog rhwng y Rhywiau'n berthnasol i awdurdodau cyhoeddus yng Nghymru. Fodd bynnag, gan fod y brifysgol wedi ymrwymo i gyfle cyfartal a thryloywder, rydym wedi penderfynu cyhoeddi manylion ein Bwlch Cyflog rhwng y Rhywiau yn unol â Rheoliadau 2017 (Dyletswyddau Penodol ac Awdurdodau Cyhoeddus) Deddf Cydraddoldeb 2010, sy'n orfodol yn Lloegr. Caiff manylion Bwlch Cyflog rhwng y Rhywiau'r brifysgol eu cyhoeddi ar ein gwefan ein hunain ac ar wefan Swyddfa Cydraddoldebau'r Llywodraeth erbyn 30 Mawrth 2019 ac yna'n flynyddol ar ôl hynny.

[2] Y Bwlch Cyflog cymedrig rhwng y Rhywiau yw 15.4% a'r Bwlch canolig yw 11.1%. Mae hyn yn cymharu â 9.6% ar gyfer Bwlch Cyflog cymedrig rhwng y Rhywiau yn y Deyrnas Unedig a 13.7% ar gyfer y sector Addysg Uwch. Mae tangynrychiolaeth merched mewn swyddi cadeiriol ac uwch yn arbennig o amlwg ac mae swyddi graddfa 1 yn cael eu cyflawni'n bennaf gan ferched. Fodd bynnag, mewn llawer o brifysgolion mae'r swyddi hyn yn cael eu cyflawni gan ddarparwyr allanol.

 [3] Datblygwyd cynllun gweithredu; fodd bynnag, mae achosion Bwlch Cyflog rhwng y Rhywiau yn gymysgedd cymhleth o ffactorau'n ymwneud â gwaith, cymdeithas a'r teulu. Ni fydd y brifysgol ond yn gallu dylanwadu ar rai ffactorau. Mae trosiant staff yn isel, ond dros amser gobeithir y bydd y cynllun gweithredu yn lleihau'r bwlch. Mae'r brifysgol yn gweithio gydag Undebau Llafur i roi'r cynllun gweithredu ar waith.

1. Nododd y Cyngor yr adroddiad a'r camau sy'n cael eu cymryd i leihau'r bwlch.

**18.85 PWYLLGOR CYLLID AC ADNODDAU**

Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 15 Mawrth 2019 (ynghlwm fel Atodiad II i gopi swyddogol y cofnodion hyn).

* 1. **PWYLLGOR ARCHWILIO A RISG**

Cymeradwywyd yr adroddiad ar gyfarfod y Pwyllgor Archwilio a Risg a gynhaliwyd 4 Mawrth 2019 (ynghlwm fel Atodiad III i gopi swyddogol y Cofnodion).

**18.87 PWYLLGOR DWYIEITHRWYDD**

1. Cymeradwywyd yr adroddiad ar gyfarfod y Pwyllgor Dwyieithrwydd a gynhaliwyd 20 Chwefror 2019 (ynghlwm fel Atodiad IV i gopi swyddogol y cofnodion).

B. Cymeradwyodd y Cyngor yr egwyddor y dylai pob swydd yn y brifysgol gadw at y prosesau craffu cydnabyddedig ar gyfer gwirio gofynion iaith.

**18.88 PWYLLGOR IECHYD A DIOGELWCH**

 Nododd y Cyngor yr adroddiad ystadegol hanner blwyddyn sy'n ymwneud â Damweiniau a Digwyddiadau ac Absenoldeb oherwydd Salwch. Mynegwyd pryder na fyddai unigolion efallai'n gallu adnabod straen sy'n gysylltiedig â gwaith. Dywedodd y Cyfarwyddwr Adnoddau Dynol fod y brifysgol ar hyn o bryd yn darparu gwasanaeth cwnsela i staff ond mae'n cyflwyno Rhaglen Cymorth i Weithwyr ym mis Mai, yn cynnwys llinell ffôn 24/7 i gael mynediad at wybodaeth a chefnogaeth.

* 1. **PWYLLGOR ENWEBIADAU A LLYWODRAETHU**
1. Cymeradwywyd yr adroddiad ar gyfarfod y Pwyllgor Enwebiadau a Llywodraethu a gynhaliwyd 22 Mawrth 2019 (ynghlwm fel Atodiad V i gopi swyddogol y cofnodion).
2. Gan gyfeirio’n arbennig at y canlynol:

[i] Cofnod 169 [a] (**Aelodaeth y Cyngor**); ***cytunodd*** y Cyngor y dylid diddymu swydd y Trysorydd a bod y Siarter a'r Statudau'n cael eu diwygio i adlewyrchu'r newid hwn.

[ii] Cofnod 166[b] (**Pwyllgorau'r Cyngor**); ***penderfynwyd*** penodi aelodau canlynol y Cyngor i wasanaethu ar y Pwyllgorau a ganlyn:

* Cadeirydd y Pwyllgor Cyllid ac Adnoddau: Syr Paul Lambert
* Cadeirydd y Pwyllgor Diswyddo: Dr Peter Higson
* Pwyllgor Cyllid ac Adnoddau: Dr Peter Higson
* Pwyllgor Archwilio a Risg: Ms Ellen Parry Williams

[iii] Cofnod 169 [c] (**Ymddiriedolwyr a Swyddi Cyfarwyddwyr**); ***penderfynwyd***  penodi'r canlynol i wasanaethu ar y Byrddau a nodir:

* Cadeirydd y Ganolfan Datblygu Rheolaeth Cyf: Yr Athro Siân Hope
* Cadeirydd Parc Gwyddoniaeth Menai Cyf.: Ieuan Wyn Jones
* Cyfarwyddwr Parc Gwyddoniaeth Menai Cyf.: Yr Athro Paul Spencer
* Cyfarwyddwr Parc Gwyddoniaeth Menai Cyf.: Dr Edward Jones
* Cyfarwyddwr POMOS: Yr Athro Paul Spencer

[iv] Cofnod 170 (**Cynllun Awdurdod Dirprwyedig**); ***cytunwyd*** i gymeradwyo'r Cynllun a'i fod yn destun adolygiad blynyddol gan y Pwyllgor Enwebiadau a Llywodraethu.

1. Cymeradwyodd y Cyngor y diwygiadau i Ordinhad XXXIII i adlewyrchu aelodaeth newydd y Pwyllgor Gweithredu.

**18.90 PWYLLGOR STRATEGAETH A PHERFFORMIAD**

Cymeradwywyd yr adroddiad ar gyfarfod y Pwyllgor Strategaeth a Pherfformiad a gynhaliwyd 15 Mawrth 2019 (ynghlwm fel Atodiad VI i gopi swyddogol y cofnodion).

**18.91 MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol. Nodwyd y pwyntiau canlynol:

[1] **Dyfarniad Cyflog Cenedlaethol:** Y mis diwethaf, ysgrifennodd UCU, UNSAIN ac Unite at UCEA yn cadarnhau eu bod yn dod â rownd cyflogau JNCHES Newydd 2018-19 i ben. Mae hyn yn dilyn pleidleisiau am weithredu diwydiannol gan yr undebau: Ni chafodd UCU ac UNSAIN fandadau ar gyfer gweithredu yn eu pleidleisiau diweddaraf. Mae'r undebau bellach wedi nodi ar y cyd fod rownd gyflogau'r llynedd wedi dod i ben, gan ddweud na fyddant "yn cymryd unrhyw gamau pellach ac wedi nodi'r cynnig sydd wedi'i weithredu”.

[2] Mae'r pum undeb llafur AU bellach wedi cyflwyno hawliad llawn ar y cyd ar gyfer trafodaethau JNCHES newydd 2019-20. Cynhaliwyd y cyfarfod trafod cyntaf ddydd Mawrth, 26 Mawrth. Dilynir hyn gan ddau gyfarfod trafod pellach ddydd Iau, 11 Ebrill a dydd Mawrth, 30 Ebrill.

[3] **Pensiwn USS:** Yn dilyn yr ymgynghoriad diweddar ar gynllun pensiwn USS, derbyniodd UUK ymatebion gan sefydliadau USS a oedd yn cynnwys tua 89% o aelodau gweithredol y cynllun. Ystyriodd ymddiriedolwr USS ymateb yr UUK yn ei gyfarfod Bwrdd ar 28 Mawrth 2019 ond, hyd yma, nid yw wedi rhoi gwybod i gyflogwyr UUK ac USS beth oedd y farn.

[3]  **Cynllun Pensiwn Lleol BUPAS:**  Yn dilyn cyfres o gyfarfodydd gyda'r undebau llafur ar newidiadau posibl i'r BUPAS, dechreuodd y brifysgol gyfnod ymgynghori 60 diwrnod gyda staff ar 4 Chwefror. Cynigiodd y brifysgol dri newid i fuddion pensiwn: newid yr Oed Ymddeol Arferol o 65 i 66; newid y gyfradd ailbrisio cyn-ymddeol CARE o CPI i CPI wedi'i gapio ar 2.5% y flwyddyn; a newid y gyfradd gronni o 1/80fed i 1 / 85fed. Ar ddiwedd y cyfnod ymgynghori, bydd y brifysgol yn ystyried yr holl sylwadau a gyflwynir, ac mae'n bwriadu cyhoeddi ei phenderfyniad terfynol ar y newidiadau arfaethedig tua diwedd Ebrill 2019.

[4]  **Rhaglen Arweinyddiaeth Ymchwil:** Mae creu amgylchedd lle gall ymchwil ragorol ffynnu yn un o amcanion allweddol Cynllun Strategol y brifysgol. Nod rhaglen arweinyddiaeth ymchwil newydd yw cefnogi ymchwil ym Mangor trwy wella gallu arweinwyr ymchwil a sicrhau bod ganddynt y sgiliau, y gallu a'r hyder i arwain a rheoli ymchwilwyr yn effeithiol. Mae sylwadau gan grŵp peilot diweddar wedi bod yn hynod gadarnhaol. Ar y cyfan, roeddent yn teimlo bod y Rhaglen wedi bod yn ddefnydd gwerthfawr iawn o amser, gan bwysleisio'n arbennig wybodaeth am sut mae'r asiantaethau ariannu yn penderfynu ar gynigion, a sut y mae'n rhaid adlewyrchu hyn yn y cynigion grant; adfyfyrio ar eu harddull eu hunain o arwain; hunan-fyfyrio a chanfyddiad o ymddygiad a gweithredoedd; a chawsant fod y sesiynau rhyngweithiol yn tueddu i fod yn fwy cofiadwy. Yn dilyn sylwadau, mae'r cwrs wedi'i newid ychydig, a rhagwelir y bydd yn cael ei gynnal ddwywaith y flwyddyn.

[5] Gofynnodd y Cyngor am i raglenni arweinyddiaeth eraill gael eu hystyried, er enghraifft Rhaglen Arweinyddiaeth Addysgu.

1. Cytunodd y Cyngor i ddyfarnu statws Emeritws i'r Athro Siân Hope a'r Athro Colin Jago.
2. Derbyniwyd, er gwybodaeth, restr o benodiadau uwch diweddar.

**18.92 Y SENEDD**

1. Cyflwynodd y Dirprwy Is-ganghellor (Addysgu a Dysgu) yr adroddiad ar gyfarfod y Senedd a gynhaliwyd 5 Mawrth 2019.
2. Ystyriodd yr Is-ganghellor ei gyfarfod cyntaf o'r Senedd, a nododd ei bod wedi gweithredu'n dda fel fforwm ar gyfer trafod polisi. Bydd yr argymhellion o'r Adolygiad Effeithiolrwydd Llywodraethu i gryfhau'r berthynas rhwng y Senedd a'r Cyngor yn cael eu croesawu.

**18.93 CYMRODYR ER ANRHYDEDD**

Nodwyd y cyflwynir Cymrodoriaethau er Anrhydedd i’r canlynol yn ystod seremonïau graddio ym mis Gorffennaf 2019:

* **Elan Closs Stephens CBE**, drwy gydol ei gyrfa mae wedi dangos ymrwymiad a gwasanaeth angerddol i'r diwydiannau creadigol, yn enwedig yng Nghymru. Y dystiolaeth ddiweddaraf o hyn yw ei haelodaeth ar Fwrdd Unedol y BBC lle mae'n cynrychioli buddiannau Cymru - Am wasanaeth i'r Diwydiannau Creadigol
* **Y Llywydd Liao**, academydd sydd wedi dangos ymrwymiad a gwasanaeth brwd i addysg uwch, gan gynnwys rhyngwladoli addysg yn CSUFT a Choleg Bangor yn Tsieina - Am wasanaeth i Addysg Ryngwladol
* **Angela Gardner**, cyn-fyfyriwr, sydd wedi dangos ymrwymiad angerddol i'w phroffesiwn ac yn benodol o ran adnabod a datblygu doniau arwain. Mae hefyd wedi gwneud cyfraniad sylweddol i hyrwyddo amrywiaeth yn y gweithle - Am wasanaeth i Ddatblygu Arweinyddiaeth ac Amrywiaeth
* **Rhian Davies**, cyn-fyfyriwr, sydd drwy gydol ei gyrfa wedi dangos ymrwymiad a gwasanaeth o'r radd flaenaf i'w phroffesiwn, yn fwyaf diweddar drwy ei harweiniad gyda Gŵyl Gregynog a'i gwaith yn adfer repertoire y gyfansoddwraig Morfydd Owen - Am wasanaeth i Gerddoriaeth
* **Karin Lochte**, cyn-fyfyriwr, sy'n adnabyddus am ei hymrwymiad i wyddoniaeth fôr ryngwladol ac, yn benodol, ei swyddogaethau arwain yn Sefydliad Alfred Wegener ac, yn fwyaf diweddar, ei haelodaeth ar Gyngor NERC - Am wasanaeth i Fioleg Môr
* **Gareth Wyn Jones**, cyn-fyfyriwr, sydd â chysylltiad hir â Phrifysgol Bangor fel myfyriwr ac ymchwilydd dan yr Athro Charles Evans, fel darlithydd ac yna un o sylfaenwyr ac arweinydd y Ganolfan Astudiaethau Tir Cras ym Mangor - Am wasanaeth i'r Amgylchedd
* **Catrin Stevens**, am ei chyfraniad i fywyd Cymru trwy ei gwaith cyhoeddedig, ei gweithredu a'i hymrwymiad i'r iaith Gymraeg a'i diwylliant Cymreig - Am wasanaeth i Dreftadaeth a Diwylliant
* **Y Barnwr Meleri Tudur**, barnwr nodedig, a benodwyd yn Ddirprwy Lywydd Siambr Addysg Iechyd a Gofal Cymdeithasol y Tribiwnlys Haen Gyntaf. Bydd y Barnwr Tudur yn gyfrifol am achosion yn ymwneud ag Anghenion Addysgol Arbennig ac Anabledd, Safonau Gofal a Rhestri Iechyd Sylfaenol yn y Siambr honno - Am wasanaeth i'r Gyfraith
* **Chris Roberts**, arloeswr ac eiriolwr yn y mudiad dinasyddiaeth o fewn dementia a ffigwr blaenllaw yn y Deyrnas Unedig ac mewn cyd-destun rhyngwladol. Mae wedi sefydlu cyfres o fentrau arloesol ar draws cymunedau lleol a rhyngwladol pobl sy'n byw gyda dementia - Am wasanaeth i Ymchwil, Iechyd a Gofal Cymdeithasol

**18.93 MATERION CYFYNGEDIG**

1. Ystyriodd y Cyngor yr amcanion y cytunwyd arnynt ar gyfer yr Is-ganghellor Dros Dro. Nodwyd ei bod yn bwysig cael amcan clir y cytunwyd arno ar gyfer y cyfnod byr hwn. Mae'r Is-ganghellor Dros Dro wedi rhannu'r amcanion hyn gyda'r Pwyllgor Gweithredu ac maent i gyd yn datblygu amcanion cysylltiedig tebyg. Y disgwyliad clir gan y Cadeirydd yw bod yr amcanion hyn yn cael eu rhaeadru drwy'r Pwyllgor Gweithredu a thrwy'r sefydliad cyfan.
2. Cytunodd y Cyngor y dylid gofyn i'r Is-ganghellor Dros Dro ddechrau'r broses o ddatblygu strategaeth newydd nawr, gan weithio gyda'r Pwyllgor Strategaeth a Pherfformiad i fapio'r broses a dechrau gweithio'n agos â staff a rhanddeiliaid. Cytunwyd hefyd i gryfhau'r amcan terfynol i gyfeirio at ddatblygu strategaeth ehangach o ymgysylltu â rhanddeiliaid.